SET พรุ่งนี้ทรงตัว จับตางบแบงก์ใหญ่กำหนดทิศทางดัชนี
บล.ไทยพาณิชย์ มองแนวโน้มการลงทุนในวันพรุ่งนี้ (21 ต.ค.) ดัชนีจะแกว่งตัว แต่หากงบฯแบงก์ใหญ่ที่เหลือออกมาดี อาจจะช่วยหนุนดัชนีได้ พร้อมให้แนวรับ 1,410-1,400 จุด ส่วนแนวต้าน 1,430-1,440 จุด
20 ต.ค. 2558

นายเอกภาวิน สุนทราภิชาติ ผู้จัดการฝ่ายกลยุทธ์การลงทุน บล.ไทยพาณิชย์ เปิดเผยถึงตลาดหุ้นไทยวันนี้ (20 ต.ค.) ฟื้นตัวได้เล็กน้อย โดยดัชนีฯเคลื่อนไหวคล้ายตลาดหุ้นอื่นในภูมิภาคเอเชียที่แกว่งแคบ เนื่องจากอยู่ในช่วงการทยอยประกาศผลประกอบการทั้งของสหรัฐฯ และยุโรป รวมถึงไทย
อย่างไรก็ตาม แนะนำให้ติดตามการประชุมนอกรอบของกลุ่มโอเปคในวันที่ 21 ต.ค.หากมี Surprise เรื่องการลดกำลังการผลิตจะเป็นผลดีต่อกลุ่มน้ำมัน รวมทั้งการประชุมธนาคารยุโรป (ECB) ในวันที่ 22 ต.ค.นี้ แม้จะคาดว่าคงไม่มีประเด็นสำคัญมากนัก
วันนี้ตลาดบ้านเราได้รับแรงหนุนจากหุ้นในกลุ่มสื่อสารขึ้นนำตลาดฯ จากหุ้น INTUCH และ ADVANC ที่ฟื้นตัวได้บ้าง แต่ปัจจัยหลักหนุนภาพรวมตลาดฯยังไม่มีให้เห็น แต่ยังต้องติดตามผลประกอบการของ 3 แบงก์ใหญ่ คือ KTB, BBL และ KBANK หากออกมาดีกว่าคาดอาจช่วยหนุนตลาดได้
แนวโน้มการลงทุนในวันพรุ่งนี้ (21 ต.ค.) เชื่อว่าดัชนีจะแกว่งตัว แต่หากงบฯแบงก์ใหญ่ที่เหลือออกมาดี อาจจะช่วยหนุนดัชนีได้ พร้อมให้แนวรับ 1,410-1,400 จุด ส่วนแนวต้าน 1,430-1,440 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCI ปิดที่ 8.45 บาท เพิ่มขึ้น 0.25 บาท
PTT ปิดที่ 270.00 บาท เพิ่มขึ้น 3.00 บาท
TIPCO ปิดที่  22.90 บาท ลดลง 0.10 บาท
ADVANC ปิดที่ 232.00 บาท เพิ่มขึ้น 2.00 บาท
CPALL ปิดที่ 50.00 บาท เพิ่มขึ้น 0.25 บาท
 
ที่มา: สำนักข่าวอินโฟเควสท์